L 28/6
BG
Официален вестник на Европейския съюз
31.1.2023 г.
(29)
За първи път ICCAT прие и процедура за управление на червения тон.
Тази мярка има за цел да гарантира дългосрочен, устойчив и рентабилен риболов както на западния запас, така и на запаса в източната част на Атлантическия океан и в Средиземно море.
С ПУ се въвеждат целите за управление на източния и западния червен тон, включително приемането на тригодишни цикли на управление, и график за изпълнение до 2028 г.
ОДУ съгласно процедурата за управление за периода 2023—2025 г. е 40 570 тона годишно за запаса в източната част на Атлантическия океан и в Средиземно море.
Поради това тези мерки следва да бъдат въведени в правото на Съюза.
(30)
ICCAT прие план за управление на южноатлантическата акула мако (Isurus oxyrinchus), уловена във връзка с други риболовни дейности, уреждани от ICCAT, с начало 2023 г., за да се противодейства незабавно на прекомерния улов и постепенно да се постигнат равнища на биомаса, които са достатъчни за подпомагане на МУУ.
Този план позволява задържането на прилова на южноатлантическа акула мако в размер на общо 1 295 тона, което представлява 503 тона за Съюза.
Съгласно препоръката на ICCAT ограниченото разрешение за задържане не представлява дългосрочно право и не засяга бъдещите процеси на разпределяне.
Поради това тази мярка следва да бъде въведена в правото на Съюза чрез определяне на ОДУ за прилова и съответна квота на Съюза.
(31)
С цел да се намали смъртността от риболов на млади екземпляри големоок тон и жълтопер тон, ICCAT запази също максималното ограничение от 300 устройства за привличане на рибата (УПР) на риболовен кораб през 2023 г. и 72-дневен период на забрана за използването на УПР.
Тези мерки следва да бъдат въведени в правото на Съюза.
(32)
На годишното си заседание за 2021 г.
ICCAT прие 15-годишен план за възстановяване на средиземноморския бял тон от 2022 г. до 2036 г.
Определеният от ICCAT ОДУ за бял тон в Средиземно море през 2023 г. е в размер на 2 500 тона.
В допълнение ICCAT определи ОДУ за северноатлантически бял тон в размер на 37 801 тона за периода 2022 —2023 г. въз основа на правилото за контрол на улова с оглед на приемането на дългосрочна процедура за управление на този запас.
Тези мерки следва да бъдат въведени в правото на Съюза.
(33)
Съгласно няколко препоръки на ICCAT при поискване Съюза може да прехвърли процент от неизползваната си квота за уреждани от ICCAT запаси в рамките на две години.
Тези препоръки следва да бъдат въведени в правото на Съюза въз основа на предложението на Комисията от 21 април 2022 г. (10) във възможно най-кратък срок, така че държавите членки да могат да използват квотите на Съюза за урежданите от ICCAT запаси в тяхната цялост, както е предвидено от ICCAT за 2023 г.
В очакване на въвеждането на тези препоръки в правото на Съюза следва да се определят квоти за отделните държави членки за определени запаси въз основа на общата квота на Съюза за 2023 г., договорена от ICCAT, преди корекциите поради прекомерен или недостатъчен улов от страна на държавите членки.
Корекциите на квотите на отделните държави членки за 2023 г., отразяващи евентуалните приспадания, приложени от ICCAT, следва да бъдат извършени впоследствие въз основа на правилата на Съюза за приспадане съгласно член 105 от Регламент (ЕО) No 1224/2009 и като се вземе предвид Съобщението на Комисията (11) относно насоки за приспадане от квотите в съответствие с член 105, параграфи 1, 2 и 5 от посочения регламент.
(34)
На годишното си заседание през 2022 г. Комисията за опазване на антарктическите живи морски ресурси (CCAMLR) прие ограничения на улова както за целевите видове, така и за видовете от прилова, за периода от 1 декември 2022 г. до 30 ноември 2023 г. Тези мерки следва да бъдат въведени в правото на Съюза.
(35)
На годишното си заседание през 2022 г. Комисията по рибата тон в Индийския океан (IOTC) запази приетите по-рано мерки, приложими в зоната на компетентност на IOTC.
Тези мерки следва да продължат да се въвеждат в правото на Съюза.
(36)
Годишното заседание на Регионалната организация за управление на рибарството в южната част на Тихия океан (SPRFMO) ще се състои от 6 до 15 февруари 2023 г. Поради това настоящите мерки в зоната на Конвенцията SPRFMO, които са функционално свързани с ОДУ, следва да бъдат временно запазени до провеждането на годишното заседание и определянето на ОДУ за 2023 г.
(10) Предложение за регламент на Европейския парламент и на Съвета за изменение на Регламент (ЕС) 2017/2107 за определяне на мерки за управление, опазване и контрол, приложими в зоната на конвенцията на Международната комисия за опазване на рибата тон в Атлантическия океан (ICCAT) и на Регламент (ЕС) 2022/... за установяване на многогодишен план за управление на червения тон в източната част на Атлантическия океан и в Средиземно море.
(11) Съобщение на Комисията относно насоки за приспадане от квотите в съответствие с член 105, параграфи 1, 2 и 5 от Регламент (ЕО) No 1224/2009 и за замяна на Съобщение 2012/C 72/07 2022/C 369/03 (C/2022/6757) (ОВ C 369, 27.9.2022 г., стр. 3).